เตรียมเสนอ ศบค. ยกเลิก Thailand Pass ให้ต่างชาติ 17 มิถุนายนนี้
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า กระทรวงการท่องเที่ยวและกีฬา เตรียมเสนอเรื่องการยกเลิกระบบ Thailand Pass สำหรับนักท่องเที่ยวต่างชาติ ต่อที่ประชุมศูนย์บริหารสถานการณ์โควิด-19 (ศบค.)ในวันที่ 17 มิถุนายนนี้ โดยจะขอให้มีผลวันที่ 1 กรกฎาคมนี้เป็นต้นไป หลังจากได้ยกเลิกสำหรับคนไทยไปเมื่อวันที่ 1 มิถุนายนที่ผ่านมา ขณะที่นักท่องเที่ยวต่างชาติ ยังต้องลงทะเบียนในระบบ Thailand Pass เพื่อแจ้งข้อมูลการฉีดวัคซีน การซื้อประกันสุขภาพ ซึ่งจะทำให้การซื้อประกันสุขภาพ  มูลค่า 10,000 เหรียญสหรัฐ ถูกยกเลิกในระบบอัตโนมัติ โดยมีการประเมินว่าหาก ศบค.เห็นด้วยและอนุมัติให้ยกเลิก Thailand Pass จะทำให้นักท่องเที่ยวต่างชาติเดินทางเข้าไทยสะดวกขึ้น  รวมถึงจะไม่มีการบังคับทำประกันสุขภาพแล้ว ซึ่งเชื่อว่าจะช่วยดึงดูดให้นักท่องเที่ยวที่อยู่ในประเทศเพื่อนบ้าน เดินทางข้ามชายแดนเข้ามาในประเทศไทยมากขึ้น